b'\n_START_ARTICLE_\nNikola Eterovi\xc4\x87\n_START_SECTION_\n\xc5\xbdivotopis\n_START_PARAGRAPH_\nZa sve\xc4\x87enika Hvarske biskupije zare\xc4\x91en je 26. lipnja 1977. Nakon tri godine sve\xc4\x87eni\xc5\xa1tva stupa u diplomatsku slu\xc5\xbebu Svete Stolice. Do imenovanja nuncijem u Ukrajini djelovao je u vatikanskim diplomatskim predstavni\xc5\xa1tvima u Bjelokosnoj Obali, \xc5\xa0panjolskoj, Nikaragvi te u Odsjeku Dr\xc5\xbeavnog tajni\xc5\xa1tva Svete Stolice za odnose s dr\xc5\xbeavama. Apostolskim nuncijem u Ukrajini imenuje ga papa Ivan Pavao II. godine 1999., kada postaje naslovni nadbiskup drevne Siscije._NEWLINE_Biskupski red primio je 10. srpnja 1999. u hvarskoj katedrali, po rukama dr\xc5\xbeavnoga tajnika Svete Stolice kardinala Angela Sodana. Tu je slu\xc5\xbebu vr\xc5\xa1io do velja\xc4\x8de 2004. godine, kad ga Papa imenuje generalnim tajnikom Biskupske sinode. Na toj du\xc5\xbenosti ostaje do 21. rujna 2013. kad ga papa Franjo imenuje apostolskim nuncijem u Njema\xc4\x8dkoj. _NEWLINE_Dana 30. studenoga 2009. papa Benedikt XVI. imenovao ga je prvim naslovnim nadbiskupom Cibalae, dana\xc5\xa1njih Vinkovaca, budu\xc4\x87i da je 5. prosinca 2009. opet uspostavio Sisa\xc4\x8dku biskupiju.'